תערוכה חדשה במרכז לאמנות עכשווית בתל אביב, מציגה תצלומים העוסקים בעיר העכשווית, שצולמו בידי צלמים גרמנים מסוכנות אוסטקרויץ וצלמים ישראלים.
תערוכה חדשה במרכז לאמנות עכשווית בתל אביב, מציגה תצלומים העוסקים בעיר העכשווית, שצולמו על ידי צלמים גרמנים מסוכנות הצלמים הידועה אוסטקרויץ וצלמים ישראלים. בתערוכה, אותה אוצר ינאי טויסטר, מוצגים תצלומים מערים שונות בעולם, לצד תצלומים שצולמו בישראל.
התצלומים העכשוויים בתערוכה מתבוננים ולוכדים את התופעות המגוונות והשונות של העיר והפריפריה בעולם גלובלי. מאחורי התפאורות האורבאניות בתצלומים ולאורך מסלול התערוכה, מתרחשת עלילה נסתרת וב"מופע העירוני" מתגלים סדקים, החושפים פרדוקסים גדולים ומעלים שאלות בנוגע למרחב המחייה שלנו במאה העשרים.
התערוכה מלווה בקטלוג ובו מאמרים מאת ינאי טויסטר, אוריאל קון ומרקוס יאואר.
התערוכה והקטלוג נוצרו בשיתוף עם מכון גתה ובאדיבות קרן פורום העתיד גרמניה-ישראל.
סוכנות אוסטקרויץ שאלה את שמה מתחנת רכבת בברלין, שבה מתכנסות מסילות ברזל המגיעות מכיוונים שונים ויוצרות מעין שושנת-רוחות. שבעת הגברים ושבע הנשים, שהקימו ב-1990 את סוכנות הצלמים הזאת, הם שהעניקו לה את שמה.
OSTKREUZ - צלב מזרח או הצטלבות מזרח - תיאר את מיקומם, במזרח, במקום שעד לא מכבר שכנה מדינה אחרת, מדינה שהם נמנו עם הבולטים בצלמיה. כך סימנו המייסדים נקודה, הצטלבות, שממנה ניתן להמשיך לכל כיוון אפשרי.
עבודותיהם של חברי הסוכנות המוצגות בתערוכה, נשענות על העוצמות וזוויות הראייה האישיות שלהם ומדגימות את הרמה שאליה הגיעה עבודתם, כיחידים וכחברי קבוצה. זה הרעיון המנחה את הקבוצה הזו של אינדיבידואליסטים החותרים כל העת למצוא מכנה משותף.
הצלמים המשתתפים בתערוכה: בועז אהרונוביץ', גלעד אופיר, אספן אייכהפר, דניאל באואר, סיבילה ברגמן, דור גז, הראלד האוסוולד, מוריס וייס, שרון יערי, יוסף כהן, תומאס מאייר, דאווין מקל, היינריך פלקל, אנדריי קרמנצ'וק, מיקי קרצמן, יוליאן רדר, אפרת שוילי, אפרת שלם, לין שרדר.
המרכז לאמנות עכשווית, רחוב קלישר 5, תל אביב.
התערוכה תנעל ב 24.8.2012.